長門怨
作者：宋無
朝代：宋

paragraphs: 金壺咽淚蓮花澀，銀箭浮遲渴烏泣。
知更阿監羅襪冰，暝對星河玉階立。
內官唱漏催曉籌，芙蓉夢破燕支愁。
起來妝罷窺繡戶，三十六院殘燭幽。
建章風傳鳳吹遠，翠華晨幸昭儀館。
箜篌不語心自語，愁長如天恨天短。
紅裀暖踏楊花雪，絳縷閒封守宮血。
鸚鵡空猜警蹕聲，春寒緊護流蘇結。